

OGRES NOVADA PAŠVALDĪBA

Reģ.Nr.90000024455, Brīvības iela 33, Ogre, Ogres nov., LV-5001

tālrunis 65071160, e-pasts: ogredome@ogresnovads.lv, www.ogresnovads.lv

PAŠVALDĪBAS DOMES ĀRKĀRTAS SĒDES PROTOKOLA IZRAKSTS

|  |  |  |
| --- | --- | --- |
| Ogrē, Brīvības ielā 33 | **Nr.6** | 2025. gada 29. aprīlī |

**1.**

**Par strūklakas un skulptūras ansambļa izveides Neatkarības laukumā, Ogrē  dokumentācijas saskaņošanu**

Nodrošinot Ogres novada Attīstības programmas Investīciju plāna 5. sadaļas “5. ilgtermiņa prioritāte – Kvalitatīva un pieejama kultūrvide” 5.2.92. punkta projekta “Bijušā Ogres Tautas nama ēkas pielāgošana Muzikālā teātra funkcijai **un pieguļošās teritorijas labiekārtošana**” īstenošanu, **veikta pieguļošās teritorijas, tai skaitā Neatkarības laukuma labiekārtošana**, funkcionāli pielāgojot paredzētajai darbībai **un uzsverot vēsturiskās pilsētvides identitāti** vienlaicīgi saglabājot vēsturiskās ēkas vērtību (bijušais Ogres Tautas nams, kura būvniecībai 20. gs. 20. gados saziedoti tautas līdzekļi, 20.gs. 80.gados Atmodas laikā uzvilkts sarkanbaltsarkanais karogs).

Pirmajā kārtāparedzēts izveidot Neatkarības laukumu – multifunkcionālu laukumu, kas sevī ietver inženierbūvi – digitālu strūklaku kā tēlniecisku veidojumu ansambli – skulptūru, kas ataino Latvijas neatkarības atjaunošanas nozīmīgākos etapus no 1918. gada līdz mūsdienām, tai skaitā cildina Ogres novada nozīmīgākās personības Latvijas vēstures attīstības kontekstā, tās izveidojot bronza skulptūrās.

Neatkarības laukums ir Brīvības ielas noslēguma posms, kurā paredzēts apvienot esošās brauktuves un zaļo zonu vienlīmeņa laukumā. Telpas galvenie struktūru veidojošie elementi ir perimetrālā apbūve, apstādījumu dobes un koki, kā arī laukuma centrālais objekts – strūklakas un skulptūras ansamblis. Telpas raksturs un labiekārtojuma koncepcija veidota iedvesmojoties no Daugavas upes plūduma, kas simboliski iezīmē laika tecējuma pagātnes, tagadnes un nākotnes līnijas, kas vienlaikus arī simbolizē cilvēka dzīves gājumu. Šis lineārais motīvs, kā arī ūdens viļņošanās motīvs, atspoguļots plastiskā seguma rakstā, kas papildināts ar līnijveida un punktveida gaismām.

Neatkarības laukumā ir arī paredzēts izvietot apgaismotu vides objektu, kurā tiks pieminēti Lāčplēša kara ordeņa kavalieri.

Ievērojot Ministru kabineta 2021. gada 8. aprīļa noteikumu Nr. 218 “Pieminekļu un piemiņas zīmju uzstādīšanas, piemiņas vietu izveidošanas un informatīvo plākšņu izvietošanas noteikumi” 20. punktā minēto, Ogres novada pašvaldība ieceri , kas ietver divu objektu izveidi: pirmais – skulptūru, kas atainos Latvijas neatkarības atjaunošanas nozīmīgākos etapus, tai skaitā cildinās Ogres novada nozīmīgākās personības Latvijas vēstures attīstības kontekstā, izveidojot bronzas skulptūrās, un otrais – vides objektu, kurā tiks pieminēti Lāčplēša kara ordeņa kavalieri (turpmāk viss kopā – iecere), 2024. gada 10. septembrī iesniedza Pieminekļu, piemiņas zīmju un piemiņas vietu izveides konsultatīvajai padomei (turpmāk – Padome) atzinuma sniegšanai.

Padome 2024. gada 26. septembra sēdē izskatīja ieceri un sniedza atzinumu “Par skulptūru, kas atainos Latvijas neatkarības atjaunošanas nozīmīgākos etapus un vides objektu, kurā tiks pieminēti Lāčplēša kara ordeņa kavalieri, Ogrē” (turpmāk – atzinums) un Padomes ieteikumus iecerei. Vienlaikus Padome atzinumā noteica trūkumu novēršanas termiņu līdz 2024. gada 14. novembrim. Ogres novada pašvaldība 2024. gada 11. novembrī iesniedza Padomei vēstuli Nr. 2-5.1/5753, ar kuru sniedza skaidrojumu un labojumus saskaņā ar Padomes 2024. gada 26. septembra atzinumu un Padomes ieteikumiem.

Padome 2024. gada 28. novembra sēdē noteica papildus termiņu trūkumu novēršanai līdz 2024. gada 13. decembrim. Ogres novada pašvaldība 2024. gada 10. decembrī iesniedza Padomei vēstuli Nr. 2-5.1/3213 saskaņā ar Padomes 2024. gada 28. novembra atzinumu un Padomes ieteikumiem.

Padome 2024. gada 19. decembra atzinumā norādīja, ka:

1. vēsturiskie fakti ir formulēti korekti, taču vēl joprojām nav skaidri vēstures faktu un vēsturisko personību atlases principi kopumā;
2. Ogres novada pašvaldībai ir jāiesniedz Padomei pieminekļa, piemiņas zīmes, piemiņas vietas vai informatīvās plāksnes ieceres īstenošanas dokumentus, kas satur izvietojamo objektu izmēru un tekstuālo saturu un ieceres skices un plānus, kas satur izvietojamo objektu vizuālo un māksliniecisko noformējumu, novietojumu dabā, uz ēkām vai citiem objektiem un citu informāciju, kurai var būt nozīme arhitektoniskās, mākslinieciskās un dizaina kvalitātes novērtēšanā;
3. Padomei nav iebildumu par ieceri, ja tās vizuālais risinājums nepārkāpj likumā “Par padomju un nacistisko režīmu slavinošu objektu eksponēšanas aizliegumu un to demontāžu Latvijas Republikas teritorijā” (turpmāk – Likums) noteiktos eksponēšanas aizlieguma kritērijus (neietver padomju varas vai nacisma simbolus).

Ņemot vērā minēto, Padome 2024. gada 19. decembra sēdē un savā atzinumā aicināja Ogres novada pašvaldību precizēt iecerē ietvertos elementus un to skaidrojumu, to saskaņojot ar Aizsardzības ministriju, Valsts drošības dienestu un Latvijas Okupācijas muzeju, atliekot ieceres vērtēšanu līdz brīdim, kad pašvaldība būs iesniegusi Padomei precizētu ieceres dokumentāciju un nepieciešamos saskaņojumus ar Aizsardzības ministriju, Valsts drošības dienestu un Latvijas Okupācijas muzeju.

2025. gada 5. februārī Ogres novada pašvaldība organizēja tikšanos ar Aizsardzības ministrijas, Valsts drošības dienesta un Latvijas Okupācijas muzeja pārstāvjiem, lai gūtu pārliecību un izskaustu jebkāda veida bažas par ieceres atbilstību Likuma prasībām.

Ogres novada pašvaldība 2025. gada 13. februārī iesniedza Padomei vēstuli Nr. 2-5.1/382, ar kuru atkārtoti nosūtīja ieceres skices un plānus, kā arī informēja, ka iecerē netiks ietverti nekādi elementi, kas var radīt šaubas par kāda likuma pārkāpšanu.

2025. gada 3. martā Ogres novada pašvaldība saņēma Padomes 2025. gada 27. februāra atzinumu, kurā Padome norādīja, ka veicami precizējumi no valsts valodas lietojuma viedokļa, iecere papildināma ar izvietojamo objektu vizuālo un māksliniecisko noformējumu un novietojumu dabā,kā arī veicami precizējumi attiecībā uz V. Januma formas tērpa atveidojumu atbilstoši valsts bruņoto spēku karavīru ietērpam raksturīgām iezīmēm, kādas bija Latvijas armijas karavīru formas tērpiem līdz 1940.gadam un kādu nesāja arī Latvijas armijas virsnieks V. Janums. Padome savā 2025. gada 27. februāra atkārtoti atzinumā norāda, ka Padomei nav iebildumu par iecerei, ja tās vizuālais risinājums nepārkāpj Likumā noteiktos eksponēšanas aizlieguma kritērijus.

2025. gada 9. aprīlī Ogres novada pašvaldība iesniedza Padomei vēstuli Nr. 2-5.1/993, kurā sniedza skaidrojumu par ieceri, norādot, ka:

1. rasējuma PDF failos gadu gājuma plākšņu specifikācijā veiktas papildus grafiskās manipulācijas, lai teksts izskatītos atbilstošs latviešu valodas pareizrakstībai no interpunkcijas viedokļa pēc Valsts valodas centra DOC faila iesniegtā teksta;
2. Viļa Januma atveidojums Latvijas Republikas armijas pulkveža formā ir saskaņots ar Valsts drošības dienesta, Aizsardzības ministrijas un Latvijas Kara muzeja pārstāvjiem;
3. iecerei pievienots mākslas objekta un vides objekta novietojumu dabā. Tā kā Ogres Neatkarības laukuma un piegulošo teritoriju rekonstrukcija ir lielāks projekts, kurā skulpturālā daļa ir tikai daļa no rekonstrukcijas un labiekārtošanas darbiem, skulptūru piedāvājums ir balstīts uz šādiem apsvērumiem:
	1. laukuma arhitektoniskā projekta un elementiem, kā darbuzdevumu veidojot papildinājumu arhitektu piedāvātajiem vides objektiem;
	2. balstoties uz norādīto vēsturisko personu sarakstu;
	3. ciļņi kā piemērotākais risinājums izvēlēti gan ņemot vērā lielo personu skaitu, gan esošo laukuma ieceri;
	4. vēsturiskās personas veidotas ar portretisko līdzību, kā papildus informācijas avots projektā paredzēts arī audio gids;
	5. strūklaka paredzēta skulptūras pakāpienu daļā, izplūstot ūdenim pa sprauslām vertikālā virzienā. Izplūdes vietas veidotas dažādos līmeņos un vertikālā ūdens plūsma izgaismojama ar iebūvētu prožektora gaismu. Izgaismota tiek tikai vertikālā ūdens strūkla. Ūdens plūsmas pa skulptūru paredzētas kā mākslīga ūdens kaskāde, mākslinieciski interpretējot Staburagu. Ūdens plūsma savācama pie skulptūras zemākā pakāpiena ūdens teknē un atkārtoti atgriežama strūklakas cirkulācijā caur ūdens attīrīšanu-filtrēšanu un rezervuāru.

Padomes 2024. gada 24. aprīļa sēdē Padomes locekļi balsoja “PAR” un “PRET” ieceres atbalstīšanu. Ar no Padomes sēdē 12 (divpadsmit) klātesošo Padomes locekļu:

- 5 (piecām) balsīm “PAR” (“PAR” baloja šādu institūciju pārstāvji: Viedās administrācijas un reģionālās attīstības ministrija, Valsts drošības dienests, Valsts policija, Aizsardzības ministrija, Nacionālā kultūras mantojuma pārvalde) un,

- 7 (septiņām) balsīm “PRET” (“PRET” balsoja šādu institūciju pārstāvji: Latvijas Okupācijas muzejs, Kultūras ministrija, Valsts valodas centrs, Latvijas Nacionālais kultūras centrs, Latvijas Nacionālais arhīvs, biedrība “Latvijas Dizaineru savienība”, biedrība “Latvijas Arhitektu savienība) nolemts: neatbalstīt ieceri, pamatojoties uz Ministru kabineta 2021. gada 8. aprīļa noteikumu Nr. 218 “Pieminekļu un piemiņas zīmju uzstādīšanas, piemiņas vietu izveidošanas un informatīvo plākšņu izvietošanas noteikumi” 22. punktu, kas noteic, ka, ja iesniedzējs Padomes noteiktajā termiņā trūkumus nenovērš, Padome elektroniski sniedz pašvaldībai atzinumu par ieceres neatbalstīšanu.

Ogres novada pašvaldība skaidro, ka ir veikusi nepieciešamos saskaņojumus un precizējumus ieceres dokumentācijā, kā arī saņēmusi nepieciešamos atbildīgo institūciju saskaņojumu ieceres atbilstībai Likuma normām, uz ko bija norādījusi Padome. Minētais izriet arī no Padomes locekļu “PAR” balsojuma 2025. gada 24. aprīļa sēdē, jo ieceri ir atbalstījušas tās institūcijas, kuru saskaņojums tika uzdots veikt ar pēdējiem Padomes atzinumiem, proti, 2024. gada 19. decembra un 2025. gada 27. februāra atzinumiem. Arī 2025. gada 24. aprīļa Padomes sēdē atbildīgā institūcija skaidroja, ka ir veikusi V. Januma skulptūras maketa apsekošanu dabā (izgatavošanas darbnīcā) un pārliecinājusies, ka pašvaldība ir ņēmusi vērā Padomes ieteikumus un veikusi visus nepieciešamos precizējumus V. Januma formas tērpa atveidojumam atbilstoši valsts bruņoto spēku karavīru ietērpam raksturīgām iezīmēm, līdz ar to ir ievērotas Likuma normas.

Jāņem vērā, ka Padome ir sabiedriska konsultatīva institūcija, kuras darbības mērķis veicināt institūciju sadarbību lēmumu pieņemšanā jautājumos, kas saistīti ar pieminekļu, piemiņas zīmju uzstādīšanu un piemiņas vietu izveidošanu, kā arī jautājumos, kas saistīti ar izskaidrojošu informatīvo plākšņu izvietošanu pie objektiem, kuri neatbilst valsts aizsargājamo kultūras.

Ogres novada pašvaldība ir sadarbojusies ar institūcijām lēmuma pieņemšanā par ieceres dokumentācijas izstrādi, ir organizējusi nepieciešamās tikšanās un saņēmusi Padomes noteikto institūciju saskaņojumus ieceres atbilstībai Likuma prasībām.

Ministru kabineta 2021. gada 8. aprīļa noteikumu Nr. 218 “Pieminekļu un piemiņas zīmju uzstādīšanas, piemiņas vietu izveidošanas un informatīvo plākšņu izvietošanas noteikumi” 23. punkts nosaka, ka pašvaldība pēc Padomes atzinuma saņemšanas pieņem vienu no šādiem lēmumiem:

1. saskaņot dokumentāciju;
2. saskaņot dokumentāciju ar nosacījumu, ka ieceres īstenošana uzsākama pēc būvniecības ieceres dokumentācijas akcepta pašvaldības būvvaldē vai institūcijā, kura pilda tās funkcijas;
3. saskaņot dokumentāciju ar nosacījumu, ka ieceres īstenošana uzsākama pēc Nacionālās kultūras mantojuma pārvaldes saskaņojuma saņemšanas;
4. nesaskaņot dokumentāciju.

Ņemot vērā visu augstāk minēto un izvērtējot ieceres dokumentāciju, Padomes sniegtos atzinumus, pašvaldības sniegtos paskaidrojumus un precizējumus ieceres risinājumā, kā arī 2025. gada 24. aprīļa Padomes sēdē saņemto atbalstu jeb saskaņojumu ieceres realizēšanai no Viedās administrācijas un reģionālās attīstības ministrijas, Valsts drošības dienesta, Valsts policijas, Aizsardzības ministrijas, Nacionālā kultūras mantojuma pārvaldes, kas bija viens no būtiskākajiem aspektiem ieceres atbilstībai Likuma prasībām, līdz ar to arī ieceres realizēšanai, kā arī noklausoties Ogres novada pašvaldības Ogres Vēstures un mākslas muzeja vadītāja vietnieka Ritvara Jansona ziņojumu, pašvaldības dome secina, ka ieceres dokumentācija ir atbilstoša un tā ir saskaņojama.

Pamatojoties uz Pašvaldību likuma 10. panta pirmās daļas 21. punktu un Ministru kabineta 2021. gada 8. aprīļa noteikumu Nr. 218 “Pieminekļu un piemiņas zīmju uzstādīšanas, piemiņas vietu izveidošanas un informatīvo plākšņu izvietošanas noteikumi” 23.1. apakšpunktu,

**balsojot: ar 15 balsīm "Par" (Andris Krauja, Artūrs Mangulis, Atvars Lakstīgala, Dace Māliņa, Dace Veiliņa, Egils Helmanis, Gints Sīviņš, Indulis Trapiņš, Jānis Iklāvs, Jānis Kaijaks, Jānis Siliņš, Kaspars Bramanis, Pāvels Kotāns, Raivis Ūzuls, Valentīns Špēlis), "Pret" – 1 (Santa Ločmele), "Atturas" – nav, "Nepiedalās" – nav,**

Ogres novada pašvaldības dome **NOLEMJ:**

1. **Saskaņot** Neatkarības laukumā paredzēto divu objektu – skulptūru, kas atainos Latvijas neatkarības atjaunošanas nozīmīgākos etapus, tai skaitā cildinās Ogres novada nozīmīgākās personības Latvijas vēstures attīstības kontekstā, un vides objekta, kurā tiks pieminēti Lāčplēša kara ordeņa kavalieri – dokumentāciju.
2. **Piešķirt** laukuma centrālajam objektam nosaukumu “Latviešu brīvības klints”.
3. **Kontroli** par lēmuma izpildi uzdotOgres novada pašvaldības izpilddirektoram.

*Saskaņā ar un Ministru kabineta 2021. gada 8. aprīļa noteikumu Nr. 218 “Pieminekļu un piemiņas zīmju uzstādīšanas, piemiņas vietu izveidošanas un informatīvo plākšņu izvietošanas noteikumi” 24. punktu Ogres novada pašvaldības lēmumu par dokumentācijas saskaņošanu var apstrīdēt un pārsūdzēt Administratīvā procesa likumā noteiktajā kārtībām.*

(Sēdes vadītāja,

domes priekšsēdētāja E. Helmaņa paraksts)